Høgmo: – Greit å tenke på at Johansen er åtte år eldre enn Ødegaard
– Jeg så kampen deres søndag. Det var tørt kunstgress og en litt spesiell ramme. Det er veldig god læring for Martin at han lærer seg den type fotball, sier Høgmo og legger til at 16-åringen nå gleder seg til landslagssamlingen i Marbella. Ødegaard var tilbake fra start for Real Madrid Castilla søndag formiddag, men ble byttet ut i bortetapet mot Rayo Vallecano B. Midtbanespilleren ble plassert ute på høyrekanten i en 4-2-3-1-formasjon, men var svært lite involvert og usynlig gjennom store deler av oppgjøret i Segunda B.Halvveis inn i den andre omgangen ble Ødegaard tatt av banen til fordel for Álvaro Medrán. På spørsmål fra VG om Segunda B er en tilfredsstillende kamparena for Ødegaard også neste sesong dersom formsvake Castilla ikke rykker opp, svarer Høgmo: – Jeg sier det samme som jeg sa om Mats (Møller Dæhli) da han kom inn på landslaget. Han har fremtiden foran seg og skal få lov til å skynde seg langsomt. Han har en kompetanse som betyr at han kan bidra. Hvis ikke hadde han ikke vært her. – Et lite bilde: Alle er enige om at Stefan Johansen har gjort det veldig bra for Celtic. Han har fått et internasjonalt gjennombrudd det siste halvåret. Og han er åtte år eldre enn Martin. Det er greit å tenke på. Vi må la ham få ta steg for steg. I dag har han en veldig god læringsarena. Høgmo innledet pressekonferansen i ferieparadiset Marbella med å fortelle at han syntes det var godt å møte spillere og støtteapparatet igjen - fire måneder etter borteseieren mot Aserbajdsjan. – Det viktigste frem mot Kroatia-kampen blri å jobbe med spilleprinsippene våre offensivt og defensivt. Videre blir det å utvikle identiteten vi ønsker vårt landslag skal preges av samt selvfølgelig å få se enkeltspillerne sammen på trening og forme det laget som løper utpå lørdag.Freiburgs Mats Møller Dæhli har slitt med skader en periode, men friskmeldte seg selv lørdag. – I utgangspunktet skal han trene for fullt denne uken dersom han ikke får tilbakeslag. Han har en god treningsuke bak seg nå og har ikke kjent smerter. Han spilte også 60 minutter på lørdag, sier Høgmo, som også har Stuttgarts Mohammed Abdellaoue tilbake fra langvarig skadeavbrekk: – Det blir gøy å se Moa på trening med igjen. Han var veldig god for oss mot Tsjekkia for et år siden hvor han spilte på topp sammen med Tarik (Elyounoussi). Han spilte 80 minutter for B-laget til Stuttgart lørdag og er fysisk i gang. Han mangler kamptrening på høyt nivå, men er tatt ut nå for å gjøre en jobb selv om vi ikke forventer 90 minutter fra ham.
Per-Mathias Høgmo (55) brukte mandagens pressekonferanse til blant annet å «unnskylde» Martin Ødegaards (16) svake Castilla-kamper den siste tiden.